Broj: 711-I-31-P-300-21/22-02-17

Zagreb, 1. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu dužnosnika Miroslava Furdeka, zamjenika gradonačelnika Grada Duge Rese do 20. svibnja 2021.,** na 178. sjednici, održanoj 1. srpnja 2022., donosi sljedeću

**ODLUKU**

**Postupak protiv dužnosnika Miroslava Furdeka, zamjenika gradonačelnika Grada Duge Rese do 20. svibnja 2021., zbog moguće povrede članka 8. i 9. ZSSI/11-a, neće se pokrenuti, jer je dužnosnik podnošenjem izvješća o imovinskom stanju u elektroničkom obliku 3. prosinca 2021., nakon čega je isto dostavio i u pisanom obliku, ispunio obvezu iz zaključka propisanu člancima 8. i 9. ZSSI/11-a.**

Obrazloženje

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je P-300/21, formiran po službenoj dužnosti prije stupanja ZSSI/21-a na snagu dana 25. prosinca 2021., isti će biti dovršen sukladno odredbama ZSSI/11-a.

Člankom 3. stavkom 1. točkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Miroslav Furdek, povodom obnašanja dužnosti zamjenika gradonačelnika Grada Duge Reseobvezan postupati sukladno odredbama ZSSI/11-a.

Uvidom u Registar dužnosnika kojeg vodi Povjerenstvo utvrđeno je kako je dužnosnik Miroslav Furdek obnašao dužnost zamjenika gradonačelnika Grada Duge Resedo 20. svibnja 2021.

Člankom 8. stavkom 2. ZSSI/11-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI/11-a, podnosi na obrascu čiji sadržaj propisuje Povjerenstvo.

Člankom 9. ZSSI/11-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Sukladno članku 23. ZSSI/11-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva.

Člankom 10. stavkom 1. ZSSI/11-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI/11-a.

U provedenom postupku prethodne (administrativne) provjere izvješća o imovinskom stanju dužnosnika Miroslava Furdeka, Povjerenstvo je utvrdilo da dužnosnik nije u roku od 30 dana po prestanku obnašanja dužnosti zamjenika gradonačelnika Grada Duge Resepodnio izvješće Povjerenstvu o svojoj imovini.

Povjerenstvo je zaključkom broj 711-I-1663-IK-1968-17/21-02-16 od 8. listopada 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Duge Rese, sukladno uputi iz obrazloženja navedenog zaključka. Uvidom u dostavnicu, utvrđeno je da je navedeni zaključak dužnosniku dostavljen 12. studenoga 2021.

Dužnosnik se dana 26. studenoga 2021. obratio Povjerenstvu potvrđujući autentičnost adrese elektroničke pošte putem koje će Povjerenstvu podnijeti izvješće o imovinskom stanju te je dana 3. prosinca 2021. elektroničkim putem, a potom i u fizičkom obliku, podnio isto izvješće povodom prestanka obnašanja navedene dužnosti, koje je potom odobreno.

S obzirom da je rok iz zaključka protekao 29. studenoga 2021., jer je 27. studenoga 2021, padao u subotu, te da se dužnosnik obratio Povjerenstvu u cilju poduzimanja radnji koje prethode podnošenju izvješća o imovinskom stanju, kao i da je podnio izvješće 3. prosinca 2021., nakon čega je isto zaprimljeno i u materijalnom obliku te potom odobreno i javno objavljeno, utvrđeno je da je dužnosnik postupio po navedenom zaključku te ispunio obvezu njegova podnošenja u smislu odredbi članka 8. i 9. ZSSI/11-a, slijedom čega se postupak protiv dužnosnika Miroslava Furdeka neće pokrenuti.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Miroslav Furdek, osobnom dostavom
2. Objava na internetskoj stranici Povjerenstva
3. Pismohrana